钦定古今图书集成/历象汇编/岁功典/第096卷 > 齐东野语 > 汉改秦历始置闰
## 钦定古今图书集成/历象汇编/岁功典/第096卷 > 齐东野语 > 汉改秦历始置闰

余尝考《春秋》置闰之异于前矣。后阅程氏《考古编》，谓
“汉初不独袭秦正朔，亦因秦历以十月为岁首，不置
闰。当闰之岁，率归馀于终，为后九月。”《汉纪表》及《史记》
自高帝至文帝，其书后九月皆同，是未尝推时定闰
也。至太初九年，改用夏正，以建寅为岁首，然犹历十
四载，至征和二年，始于四月后书闰月，岂史失书耶？
抑自此始置闰也？余因其说深疑之，精思其失，颇得
其说焉。盖闰月之不书者，亦偶以其时无可书之事
耳。正如《春秋经》桓公四年、七年，其所纪事至夏而止，
以是年秋、冬无可纪之事也。定公十四年至秋而止，
亦以是年冬，无可纪之事也。鲁史纪事之法大率如
此，其于闰月亦然。观文公六年《经》书闰月不告月，《春
秋》书闰，方见于此。复以杜预《长历》考之，自隐至哀凡
更三十馀闰，至此方书，岂曰前乎？此者皆史失书，抑
岂曰自此始有闰耶？今汉纪事，正效《春秋》，如太初元
年、三年，天汉元年、三年，皆止于秋，太始元年则止于
夏，皆以其后无事可纪，故不书耳。然则闰月不书，亦
若是乎？盖三岁一闰，“五岁再闰，古历法也。”若谓自此
始置闰，则合自此后三岁、五岁累累书之。然自征和
二年至后元元年，当置闰而不书，自后元二年至昭
帝始元元年，乃因事而后书，其后当闰岁，又皆不书。
是知不书者，偶无事耳。然则非史失书，亦非自此置
闰也。虽然，此非予臆说也。复证以《史记》历书，“自太初
更历”以至征和也。如“太初二年，天汉元年、四年，太始
二年”，皆有闰，则知余言似可信云。